બોલિવૂડ અને પત્રકારત્વથી લઈને અનેક ક્ષેત્રોમાં અમેરિકાની #MeToo ચળવળની પ્રેરણા લઈને આપણે ત્યાં અનેક લોકોએ પોતાના મોઢા ખોલ્યા છે તો પછી રાજકારણ કેમ કોરાણે રહી જાય? મિત્ર ભાવે એક રાજકારણી સાથે આ મુદ્દે ચર્ચા કરી ત્યારે સામાન્ય સમજથી આગળ નીકળે તેવા મુદ્દાઓ ધ્યાને આવ્યા. રાજકારણમાં સીધી સત્તાની કે સંપત્તિની ભાગબટાઈ થાય છે. કોઈ એક પક્ષે નારાજગી હોય, પરંતુ સમયાંતરે તેને સાચવી લેવામાં આવે છે. રાજકારણ બોલિવૂડ જેવો વિષય નથી કે કોઈ હીરો-હીરોઈનની જેમ કારકિર્દી પાંચ-દસ વર્ષમાં સમેટાઈ જવાનો ડર હોય. અહીં બધાને ખબર છે કે ઉતાવળે આંબા પર કેરી આવતી નથી. રાજકારણમાં વેર વાળવાના અનેક રસ્તા છે. સમાધાન કરવા છતાં ધાર્યું વળતર કે પરિણામ ન મળે તો રાજકારણમાં બદલો લેવાની અનેક તક મળતી હોય છે. કદાચ અન્ય ક્ષેત્રોની સરખામણીએ રાજકારણમાં ધીરજ વધારે અસરકારક છે એટલે અહીં #MeTooના ટેટા ન ફૂટે એવું બને. ભારતીય રાજકારણમાં સત્તા સામે બોલવાના એવા પરિણામ પણ આવી શકે છે જે #MeToo બોલનારાના રામ રમાડી દે, આવું વાક્ય સાંભળીને રાજકારણી મિત્ર ખામોશ થઈ ગયા. એટલે બાકીનું આપણે સમજી જવાનું ને? એનું સૌથી ચોટદાર ઉદાહરણ રાજસ્થાનનો ભંવરી દેવી કેસ ટાંકી શકાય..